DA Den Europæiske Unions Tidende C 248/4

Høringskonsulentens endelige rapport I sag COMP/39.401 — E.ON/GDF (1)

2009/C 248/04

Beslutningsudkastet i denne sag giver anledning til følgende bemærkninger:

Klagepunktsmeddelelse og aktindsigt

Kommissionen vedtog den 9. juni 2008 en klagepunktsmeddelelse stilet til Gaz de France SA (»GDF«), E.ON AG (»E.ON AG«) og E.ON Ruhrgas AG (»E.ON Ruhrgas«) (tilsammen »E.ON«).

Klagepunktsmeddelelsen blev modtaget af GDF og af E.ON den 10. juni 2008. Begge klagepunktsmeddelelsens adressater havde oprindeligt en frist på seks uger fra datoen for modtagelsen af DVD’en med Kommissionens akter til at fremsætte skriftlige bemærkninger til klagepunktsmeddelelsen. Efter at have modtaget deres begrundede anmodninger bevilligede jeg E.ON og GDF en forlængelse af fristen til henholdsvis den 29. august 2008 og den 8. september 2008.

Der blev herefter sendt to sagsfremstillingsmeddelelser af 27. marts 2009 til GDF og E.ON. Begge parter anmodede om en forlængelse af fristen til besvarelse af disse sagsfremstillingsmeddelelser, hvilket Generaldirektoratet for Konkurrence bevilligede dem. Begge parter svarede rettidigt.

Parterne rejste over for mig ikke spørgsmål med hensyn til aktindsigt, men kommenterede dog tilrettelæggelsen af sagens akter og de foreliggende sprogversioner.

Den mundtlige høring

Alle parter i sagen benyttede deres ret til en mundtlig høring, som fandt sted den 14. oktober 2008. På foranledning af GDF skete virksomhedens fremlæggelse af den økonomiske strategi i Tyskland for lukkede døre. GDF forelagde efterfølgende E.ON en ikke-fortrolig version af mødet for lukkede døre.

Beslutningsudkast

Beslutningsudkastet indsnævrer rækkevidden af den påstand, der er formuleret i klagepunktsmeddelelsen, ved at det konkluderes, at GDF og E.ON deltog i en sammenhængende og vedvarende overtrædelse, hvad angår levering af gas via MEGAL-rørledningen til Tyskland og Frankrig, men ikke med hensyn til alt salg af gas på disse markeder. Den skriftlige aftale, der anses for at ligge til grund for overtrædelsen (tillægsskrivelserne fra 1975), tog udelukkende sigte på bygning og drift af MEGAL-rørledningen. De to andre aspekter ved overtrædelsen, der er omhandlet i klagepunktsmeddelelsen (nemlig de møder på højt plan, der blev holdt i perioden 1999-2006, og parternes strategier til begrænsning af indbyrdes konkurrence) er blevet analyseret i beslutningsudkastet med henblik på at vurdere, om parterne — mange år senere — anså sig selv for stadig at være bundet af tillægsskrivelserne fra 1975 og dermed deltog i en sammenhængende overtrædelse med henvisning til ulovligheden af disse tillægsskrivelser. Parterne har haft lejlighed til bl.a. at udtale sig om denne formulering af påstanden.

Udmålingen af bøderne sker på grundlag af en periode fra april 1998 til september 2005 for så vidt angår Tyskland og en periode fra august 2000 til september 2005 for så vidt angår Frankrig.

Det er min vurdering, at udkastet til beslutning kun beskæftiger sig med klagepunkter, som parterne har haft lejlighed til at kommentere.

På baggrund af ovenstående finder jeg, at alle parternes ret til at blive hørt er blevet tilgodeset i denne sag.

Bruxelles, den 29. juni 2009. Karen WILLIAMS

(1) I henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21).